送學生李公裕兄弟赴省集
作者：晁補之
朝代：宋

paragraphs: 閉門圍火談，開戶雪一尺。
黄昏具盃酒，知君遠行役。
君家三兄弟，頗謂各無敵。
容父學知方，大道通四驛。
吉父尤頡頏，天池觀水擊。
仁父少而奇，乃是夜光璧。
李侯有此子，便可卧安席。
家居樂與餌，聊以止過客。
豈無一束芻，空谷不可食。
宵人操寵利，徒手捕蜴蜥。
公等寧復然，烏黑鵠自白。
屠龍業有用，未厭所從僻。
富貴念昔時，城東雪中跡。